Kalender 15 Maart - Kuns En Vermaak - Republikein
Wednesday, May 22nd, 04:39:21
» Die Goethe-Institut vertoon vanaand om 19:00 die fliek Rafiki. Dis die storie van Kena en Ziki in hul soeke na iets meer in die lewe. Ten spyte van die politiekery tussen hul gesinne bly die meisies goeie vriende, en ondersteun hulle mekaar om hul drome in 'n konserwatiewe samelewing te bewaarheid. Wanneer liefde tussen hulle blom, is die twee gedwing om tussen geluk en veiligheid te kies. Dié vertoning is deel van die jaarlikse German Week. Toegang is gratis. Besoek die Goethe-Institut se webtuiste vir meer inligting.
» Dis weer tyd vir die jaarlikse NAPSO Privaatskole Atletiek-naweek wat vandag en môre by Onafhanklikheidstadion plaasvind. Die Windhoek Afrikaanse Privaatskool (WAP) is die gasheerskool vir dié geleentheid. Die volledige program is by die hek beskikbaar, of besoek WAP se webtuiste vir meer inligting.
» Vanjaar se Nasionale Spray-A-Thon vind vandag by die Kankervereniging van Namibië (CAN) plaas om Namibiese kinders met kanker te ondersteun. Die opbrengs hiervan is ten bate van CAN se CHICA-program (Children with Cancer in Namibia). Kontak MJ of Suann by (061) 237 740 of [email protected] vir meer inligting of om skenkings te maak.
» DHPS bied môreaand om 19:00 ’n musiekervaring soos nooit tevore aan. Die Duitse musikante Clemens Kröger (op klavier) en Daniel Sorour (op tjello) beskou hulself as 'n moderne duo. Dié gedugte span skryf musiek en ander produksies saam. Hul musiek bevat dialoog en beeld verskillende karakters uit. Vir meer inligting, besoek the-modern-cello-piano-duo.com
» Môre is daar ’n interaktiewe wildernisavontuur vir die jongspan by die Avisdam. Hierdie drie uur lange avontuur bied kinders die geleentheid om in kontak met die natuur en die aarde te kom. Die avontuur behels verskillende speletjies, uitdagings en demonstrasies om die jeug basiese oorlewingsvaardighede te leer. Skakel 081 277 9636 vir meer inligting of om ‘n plek te bespreek.
» Die Kunsvereniging op Swakopmund bied Symphony of Colours aan. Dié groepuitstalling open môreoggend by die Woermannhaus-galery. Ondersteun plaaslike kunstenaars en waardeer hul wonderlike, oorspronklike kuns.
» Die Reggaelution in Windhoek gaan môreaand voort met ’n gesamentlike produksie tussen die Warehouse-teater en Crucial Productions. Reggae-genres soos Rocksteady, RootsRock, Loversrock, NewAgeReggae en Dancehall sal van die hoogtepunte van die aand wees. Die kuier begin om 20:00. Toegang is gratis.
» Creations is 'n uitstalling van werke deur Namibiese kunstenaars om 29 jaar van Namibië se onafhanklikheid te vier. Die projek beoog om kunstenaars uit verskillende agtergronde byeen te bring. Van die meer tradisionele kunsvorms tot hedendaagse kuns word uitgestal. Die doel is om 'n wye verskeidenheid dissiplines ’n platform te bied waardeur kunstenaars met mekaar in verbinding kan kom. Creations open vandag om 18:00 by die Nasionale Kunsgalery van Namibië (NAGN) en duur tot 3 Mei.